Document ID: 31991L0322

Direktiva Komisije
z dne 29. maja 1991
o določitvi indikativne mejne vrednosti v skladu z Direktivo Sveta 80/1107/EGS o varovanju delavcev pred tveganjem zaradi izpostavljenosti kemičnim, fizikalnim in biološkim dejavnikom pri delu
(91/322/EGS)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta 80/1107/EGS z dne 27. novembra 1980 o varovanju delavcev pred tveganjem zaradi izpostavljenosti kemičnim, fizikalnim in biološkim dejavnikom pri delu [1], nazadnje spremenjene z Direktivo 88/642/EGS [2], in zlasti prvega pododstavka člena 8(4) te direktive,
ob upoštevanju mnenja Svetovalnega odbora za varnost, higieno in varovanje zdravja pri delu,
ker tretji pododstavek člena 8(4) Direktive 80/1107/EGS navaja, da indikativne mejne vrednosti kažejo strokovne ocene na osnovi znanstvenih podatkov;
ker se te vrednosti določijo, da bi uskladili pogoje na tem področju in obdržali opravljene zboljšave;
ker je Direktiva praktični korak k vzpostavitvi socialne razsežnosti notranjega trga;
ker bi morali obravnavati mejne vrednosti za poklicno izpostavljenost kot pomemben del celostnega zagotavljanja varovanja zdravja delavcev na delovnem mestu;
ker začetni seznam mejnih vrednosti za poklicno izpostavljenost lahko obsega snovi, za katere obstajajo podobne vrednosti v državah članicah, tako da se da prednost snovem, ki jih najdemo na delovnih mestih in lahko vplivajo na zdravje delavcev; ker je ta seznam, kar zadeva vpliv na zdravje, lahko osnovan na obstoječih znanstvenih podatkih, čeprav so ti za nekatere snovi zelo omejeni;
ker je poleg tega mogoče treba vzpostaviti mejne vrednosti za poklicno izpostavljenost za krajša obdobja in tako upoštevati vpliv na zdravje zaradi kratkotrajne izpostavljenosti;
ker Direktiva 80/1107/EGS zajema referenčno metodo, ki med drugim vključuje oceno izpostavljenosti in strategijo merjenja mejnih vrednosti za poklicno izpostavljenost;
ker je pomembno dobiti zanesljive meritve izpostavljenosti v zvezi z mejnimi vrednostmi za poklicno izpostavljenost, bo v prihodnje mogoče treba uvesti ustrezne referenčne metode;
ker je treba mejne vrednosti za poklicno izpostavljenost preverjati in revidirati, če novi znanstveni podatki pokažejo, da niso več veljavne;
ker bo v prihodnosti za nekatere snovi treba upoštevati vse načine absorpcije, tudi možnost prehajanja skozi kožo, da bi zagotovili najvišjo možno stopnjo varnosti;
ker so ukrepi, določeni v tej direktivi, v skladu z mnenjem odbora, ustanovljenim po členu 9 Direktive 80/1107/EGS,
SPREJELA TO DIREKTIVO:
Člen 1
Indikativne mejne vrednosti, ki jih med drugim upoštevajo države članice pri določanju mejnih vrednosti iz člena 4(4)(b) Direktive 80/1107/EGS, so navedene v Prilogi.
Člen 2
1. Države članice uveljavijo predpise, potrebne za uskladitev s to direktivo, do 31. decembra 1993. O tem nemudoma obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice sporočijo Komisiji določbe nacionalne zakonodaje, sprejetih na področju, ki ga ureja ta direktiva.
Člen 3
Ta direktiva je naslovljena na države članice.
V Bruslju, 29. maja 1991

Labels: 0
1
9
20